KOMISSION ASETUS (EU) 2019/36,

annettu 10 päivänä tammikuuta 2019,

Euroopan parlamentin ja neuvoston asetuksen (EY) N:o 1334/2008 liitteen I muuttamisesta aineen N-(2-metyylisykloheksyyli)-2,3,4,5,6-pentafluorobentsamidi osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1601/91, asetusten (EY) N:o 2232/96 ja (EY) N:o 110/2008 sekä direktiivin 2000/13/EY muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1334/2008 (1) ja erityisesti sen 11 artiklan 3 kohdan,

ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,

sekä katsoo seuraavaa:

(1) Asetuksen (EY) N:o 1334/2008 liitteessä I vahvistetaan unionissa elintarvikkeissa käytettäväksi hyväksyttyjen aromien ja raaka-aineiden luettelo ja niiden käyttöä koskevat edellytykset.

(2) Komission täytäntöönpanoasetuksella (EU) N:o 872/2012 (3) vahvistetaan aromiaineiden luettelo ja sisällytetään kyseinen luettelo asetuksen (EY) N:o 1334/2008 liitteessä I olevaan A osaan.

(3) Mainittu luettelo voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhteisen menettelyn mukaisesti joko komission aloitteesta tai jäsenvaltion tai asianomaisen osapuolen toimittaman hakemuksen johdosta.

(4) Unionin luettelon A osa sisältää sekä arvioituja aromiaineita, joihin ei ole liitetty alaviitteitä, että arvioitavina olevia aromiaineita, joiden kohdalla on jokin alaviitteistä 1–4.

(5) Aine N-(2-metyylisykloheksyyli)-2,3,4,5,6-pentafluorobentsamidi [FL-nro 16.119] on sisällytetty luetteloon alaviitteellä 4 varustettuna täytäntöönpanoasetuksen (EU) N:o 872/2012 4 artiklan mukaisesti, mikä tarkoittaa, että tieteelliset lisätiedot arvioinnin päätökseen saattamista varten oli toimitettava 31 päivään joulukuuta 2013 mennessä.

(6) Hakija toimitti N-(2-metyylisykloheksyyli)-2,3,4,5,6-pentafluorobentsamidia [FL-nro 16.119] koskevia tietoja 18 päivänä marraskuuta 2013.

(7) Euroopan elintarviketurvallisuusviranomainen, jäljempänä ’elintarviketurvallisuusviranomainen’, sai 1 päivänä helmikuuta 2017 päätökseen arvioinnin aineen [FL-nro 16.119] turvallisuudesta, kun sitä käytetään aromiaineena (4), ja esitti päätelmänään, että ravinnon kautta tapahtuvilla arvioiduilla saantimäärillä sen käyttö ei aiheuta huolta turvallisuuden kannalta. Elintarviketurvallisuusviranomainen totesi lisäksi, että ainetta on tarkoitus käyttää sen makua muuttavien ominaisuuksien vuoksi. Tämä olisikin otettava huomioon aineen käyttöedellytyksissä. Tämän perusteella olisi tiettyihin elintarvikkeisiin tietyissä elintarvikeryhmissä alettava soveltaa käyttörajoituksia.

(8) Asetuksessa (EY) N:o 1334/2008 vahvistetulla unionin luettelolla on tarkoitus säännellä ainoastaan niiden aromiaineiden käyttöä, joita lisätään elintarvikkeisiin antamaan tai muuttamaan tuoksua ja/tai makua. Ainetta [FL-nro 16.119] voidaan lisätä elintarvikkeisiin myös muussa tarkoituksessa kuin aromiaineena, ja tällaiseen käyttöön sovelletaan edelleen muita unionin sääntöjä. Tässä asetuksessa säädettävät edellytykset koskevat ainoastaan aineen [FL-nro 16.119] käyttöä aromiaineena.

(9) Lausunnossaan elintarviketurvallisuusviranomainen esitti myös huomioita ainetta koskevista eritelmistä ja osoitti, että lisätiedot enantiomeerien suhteesta olivat puutteelliset. Hakija on toimittanut komissiolle näitä asioita koskevia tietoja. Eritelmiä olisi sen vuoksi mukautettava niiden mukaisesti.

(10) Kyseessä oleva aromiaine olisi lueteltava unionin aromiaineiden luettelossa arvioituna aineena ja ilman alaviitettä, joka sillä tällä hetkellä unionin luettelossa on.

(11) Sen vuoksi asetuksen (EY) N:o 1334/2008 liitteessä I olevaa A osaa olisi muutettava.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1334/2008 liitteessä I oleva A osa tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä tammikuuta 2019. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 34.

(2) EUVL L 354, 31.12.2008, s. 1.

(3) Komission täytäntöönpanoasetus (EU) N:o 872/2012, annettu 1 päivänä lokakuuta 2012, Euroopan parlamentin ja neuvoston asetuksessa (EY) N:o 2232/96 säädetyn aromiaineiden luettelon hyväksymisestä, sen sisällyttämisestä Euroopan parlamentin ja neuvoston asetuksen (EY) N:o 1334/2008 liitteeseen I sekä komission asetuksen (EY) N:o 1565/2000 ja komission päätöksen 1999/217/EY kumoamisesta (EUVL L 267, 2.10.2012, s. 1).

(4) EFSA Journal 2017; 15(3):4726.